COMUNICARE A COMISIEI CĂTRE PARLAMENTUL EUROPEAN ȘI CONSILIU privind evaluarea programului de schimb, asistență și formare profesională pentru protecția monedei euro împotriva falsificării (programul „Pericles”) /* COM/2013/0588 final */





COMUNICARE A COMISIEI CĂTRE PARLAMENTUL EUROPEAN ȘI CONSILIU privind evaluarea programului de schimb, asistență și formare profesională pentru protecția monedei euro împotriva falsificării (programul „Pericles”) 1. Introducere Programul „Pericles” este un program de schimb, asistență și formare profesională pentru protecția monedei euro împotriva falsificării. Programul a fost instituit prin Decizia 2001/923/CE a Consiliului din 17 decembrie 2001[1], iar prin Decizia 2001/924/CE a Consiliului din 17 decembrie 2001[2] a fost extins la toate statele membre ale UE, inclusiv cele care nu au adoptat euro ca monedă unică. Aceste acte de bază au făcut obiectul unor modificări ulterioare, prin Deciziile 2006/75/CE[3], 2006/76/CE[4], 2006/849/CE[5] și 2006/850/CE[6] ale Consiliului, care au prelungit durata programului până la data de 31 decembrie 2013. Bugetul programului este de 1 milion EUR pe an. Prezenta comunicare însoțește raportul final privind evaluarea programului „Pericles”. Evaluarea trebuie efectuată în temeiul Deciziei 2006/849/CE a Consiliului, care modifică Decizia 2001/923/CE a Consiliului și prevede că, până la 30 iunie 2013, Comisia prezintă Parlamentului European și Consiliului un raport de evaluare, independent de administratorul programului, privind relevanța, eficiența și eficacitatea programului, precum și o comunicare privind oportunitatea continuării și adaptării programului respectiv, însoțită de o propunere corespunzătoare. Evaluarea a fost efectuată de structura de audit intern și de funcția de evaluare a OLAF, cu sprijinul unui grup de coordonare, care a asigurat, de asemenea, controlul calității evaluării. Din grupul de coordonare au făcut parte reprezentanți ai Băncii Centrale Europene (secțiunea de combatere a contrafacerii) și următoarele servicii ale Comisiei Europene: OLAF/D5 (Hercules, Pericles și protejarea monedei euro), OLAF/R2 (Buget), Secretariatul General/C1 (Evaluare și simplificare) și DG Justiție/B2 (Drept penal). 2. Principalele concluzii ale evaluării Exercițiul de evaluare a analizat relevanța, valoarea adăugată europeană și globală, precum și eficiența, eficacitatea și sustenabilitatea programului. Constatările și rezultatele generale ale evaluării sunt foarte bune. Au fost identificate unele domenii în care pot fi aduse îmbunătățiri în ceea ce privește eficiența și eficacitatea, subliniindu-se totodată faptul că sustenabilitatea rezultatelor obținute va depinde în mod semnificativ de posibilitatea continuării programului și după 2013. 3. Perspective După ce vor fi adoptate documentele prezentate de Comisie, și anume «Propunere de regulament al Parlamentului European și al Consiliului privind înființarea unui program de schimb, asistență și formare profesională pentru protecția monedei euro împotriva falsificării (programul „Pericles 2020”)[7]», respectiv «Propunere de regulament al Consiliului de extindere la statele membre neparticipante a aplicării Regulamentului (UE) nr. …./2012 de instituire a unui program de schimb, asistență și formare profesională pentru protecția monedei euro împotriva contrafacerii (programul „Pericles 2020”)[8]», sugestiile privind eventuale îmbunătățiri vor putea fi luate în considerare în mare măsură. De exemplu, aceste propuneri prevăd obligația de prezentare a unui raport anual privind rezultatele programului și proceduri mai clare. În plus, Comisia va lua în considerare rezultatele acestei evaluări în cadrul punerii în aplicare a programului „Pericles 2020” prin programele sale anuale de lucru. [1] JO L 339, 21.12.2001. [2] JO L 339, 21.12.2001. [3] JO L 36, 8.2.2006. [4] JO L 36, 8.2.2006. [5] JO L 330, 28.11.2006. [6] JO L 330, 28.11.2006. [7] 2011/0449 (COD) – COM (2011) 0913 – C7-0510/2011. [8] 2011/0446(APP) – COM(2011)0910.